Xiaomi a anunțat lansarea unei ediții speciale a smartphone-ului Redmi Note 13 Pro Plus 5G, numită World Champions Edition, dedicată echipei naționale de fotbal a Argentinei.
Această versiune a fost lansată exclusiv în India, marcând astfel zece ani de prezență a brandului pe piața indiană. Telefonul este disponibil la un preț de 35.999 rupii indiene, aproximativ 400 de euro, și vine cu specificații impresionante: 12GB RAM și 512GB spațiu de stocare.
Designul telefonului este inspirat de culorile echipei naționale Argentinei, având dungile alb-albastre specifice pe spate, sub zona camerei. Mai mult, pe spatele telefonului este prezent și numărul 10, asociat cu legendarul fotbalist Lionel Messi, în culori aurii. Cele trei stele de pe dispozitiv simbolizează cele trei Campionate Mondiale câștigate de Argentina. Interfața utilizatorului este personalizată cu elemente specifice, precum lock screen-ul, iconițele și wallpaperele, scrie Tech News.
Cu ce specificații vine smartphone-ul
În plus, chiar și ambalajul telefonului este decorat cu motivele naționalei sud-americane și include un cablu USB-C albastru și un încărcător rapid de 120W cu logo-ul Asociației de Fotbal din Argentina (AFA) și cele trei stele, tot în nuanțe aurii. Cheița pentru slotul de cartela SIM este de asemenea aurie și mai mare decât cele standard, având imprimat logo-ul Argentinei.
Din punct de vedere tehnic, telefonul dispune de un ecran OLED de 6,67 inchi cu rată de refresh de 120Hz și luminozitate de până la 1800 niți. Este alimentat de un procesor MediaTek Dimensity 7200 Ultra și are o baterie de 5000mAh compatibilă cu încărcarea rapidă de 120W. De asemenea, telefonul oferă rezistență la apă și praf conform standardului IP68 și este echipat cu un sistem de camere pe spate, cel principal având 200MP.
...citeste mai departe despre "Xiaomi a anunțat lansarea unui smartphone dedicat echipei naționale de fotbal a Argentinei" pe Ziare.com